3. memorialni turnir Jureta Smrkola

Prijatelji so vedno prisotni v našem življenju. Čeprav jih ni več med nami, je spomin na njih ter skupne trenutke še kako živ. Jure se je skozi celo življenje udejstvoval na športnem področju, bil je dober praktično v vseh športih, še posebno pa je oboževal nogomet. Prav zaradi tega smo tudi letos pripravili že tretji spominski turnir Jureta Smrkola v malem nogometu.

Turnir je letos potekal v organizaciji športnega društva Prevoje in sicer na nedeljo 20. septembra po tednu negotovosti in polnem dežja. Jure se nas je očitno uslišal in nam za nedeljo pripravil presenečenje, saj je že ob prvem pisku sodnika posijalo sonce in tako se je turnir začel s polno paro.

Namen tega nogometnega turnirja je bil predvsem počastiti spomin na našega prijatelja ter uživati v športu. Turnirja so se udeležile ekipe s celega Črnega grabna, prav tako pa so za turnir izvedele tudi ekipe iz Ljubljane, za kar smo bili prijetno presenečeni.

Kljub temu, da ni bilo denarnih nagrad, ekipam motivacije za zmago ni zmanjkalo. Ob dobrem vzdušju na igrišču kot tudi ob njem smo po prostih strelih dobili tretjeuvrščeno ekipo iz Ljubljane Amigos. Sledilo je finale med ekipama Hudman team ter Antimon. Tokrat je bila boljša ekipa Hudman, ki je osvojila prehodni pokal, katerega bo branila naslednje leto.

Po turnirju, ki nam ga brez pomoči g. Slavka in gostilne Furman ne bi uspelo organizirati, smo se vsi skupaj še podružili in zavedali, kako pomembno je da prijatelji držimo skupaj, v dobrem in slabem, še posebno preko športa, ki nas povezuje.

Klemen Zajc, ŠDP